2001/143/EY: Komission päätös, tehty 29 päivänä joulukuuta 2000, EY:n perustamissopimuksen 81 artiklan ja ETA-sopimuksen 53 artiklan soveltamismenettelystä (Asia COMP/36.841 — Unisource) (ETA:n kannalta merkityksellinen teksti) (tiedoksiannettu numerolla K(2000) 4094)



Virallinen lehti nro L 052 , 22/02/2001 s. 0030 - 0032



Komission päätös, tehty 29 päivänä joulukuuta 2000, EY:n perustamissopimuksen 81 artiklan ja ETA-sopimuksen 53 artiklan soveltamismenettelystä (Asia COMP/36.841 - Unisource) (tiedoksiannettu numerolla K(2000) 4094) (Ainoastaan englannin-, hollannin- ja ruotsinkieliset tekstit ovat todistusvoimaiset) (ETA:n kannalta merkityksellinen teksti) (2001/143/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon sopimuksen Euroopan talousalueesta, ottaa huomioon 6 päivänä helmikuuta 1962 annetun neuvoston asetuksen N:o 17(1) perustamissopimuksen 85 ja 86 artiklan ensimmäinen täytäntöönpanoasetus, sellaisena kuin se on viimeksi muutettuna asetuksella (EY) N:o 1216/1999(2), ja erityisesti sen 2 artiklan ja 8 artiklan 3 kohdan a alakohdan, ottaa huomioon EY:n perustamissopimuksen 85 artiklan ja ETA-sopimuksen 53 artiklan mukaisesta menettelystä (asia IV/35.830 - Unisource) 29 päivänä lokakuuta 1997 tehdyn komission päätöksen 97/780/EY(3), ottaa huomioon Unisource NV:n, jäljempänä "Unisource", ja sen kolmen osakkeenomistajan Koninklijke KPN NV:n, jäljempänä "KPN", Swisscom AG:n, jäljempänä Swisscom, ja Telia Ab:n, jäljempänä "Telia", yhdessä jäljempänä "osapuolet", 23 päivänä joulukuuta 1999 toimittaman hakemuksen, jossa pyydetään arvioimaan, ovatko päätökseen 97/780/EY sisältyvät velvoitteet ja edellytykset edelleen aiheellisia, ottaa huomioon asetuksen N:o 17 19 artiklan 3 kohdan mukaisesti julkaistun lyhennelmän hakemuksesta ja ilmoituksesta(4), on kuullut kilpailunrajoituksia ja määräävää markkina-asemaa käsittelevää neuvoa-antavaa komiteaa, sekä katsoo seuraavaa: I ASIASELOSTUS (1) Osapuolet ovat kertomansa mukaan joutuneet lopettamaan niiden kokonaan omistaman tytäryhtiön Unisource NV:n kansainvälistä laajentumisstrategiaa hoitavana yhteisyrityksenä viime vuosien markkinakehityksen sekä noina vuosina kertyneiden tappioiden vuoksi. Sen takia ne ovat päättäneet lopullisesti supistaa Unisourcen toimintaa. A Unisourcen ja sen tekemien sopimusten synty (2) Osakkeenomistajat ovat päättäneet lopettaa Unisourcen kautta hoidetun strategisen liiton toiminnan. Unisource-sopimukset, sopimukset, jotka perustivat Unisourcen ja niihin sisältyvät yksittäiset sopimusrajoitteet, säilyvät kuitenkin voimassa siihen saakka, kunnes niiden voimassaolo päättyy. Unisource jää toimimaan holdingyhtiönä, jonka kautta KPN, Telia ja Swisscom omistavat yhteisesti AUCS Communication services vof:n, jäljempänä "AUCS". AUCS tarjoaa palveluja Euroopassa toimiville monikansallisille yrityksille, ja sen toimintaa johtaa tällä hetkellä Infonet (josta 56 prosenttia on Unisourcen emoyhtiöiden omistuksessa). B Unisourcen toimintojen supistaminen (3) Osapuolten mukaan ainoa päätöksessä 97/780/EY kuvailtu Unisourcen toiminta, joka jatkuu, on telealan lisäarvopalvelujen tarjonta monikansallisille yritysasiakkaille(5). Tätä toimintaa harjoitetaan AUCS:n (entisen Uniworldin) kautta. Unisource osti 29 päivänä toukokuuta 1999 AUCS:n koko osakekannan ottamalla haltuunsa AT & T:n osakkeet. Tämä kauppa on julistettu yhteismarkkinoille soveltuvaksi 8 päivänä heinäkuuta 1999 asiassa COMP/M.1581 tehdyssä komission päätöksessä(6). (4) Kaikki muu poikkeuksen myöntämisestä päätöksessä 97/780/EY kuvailtu toiminta on lopetettu, minkä seurauksena AUCS vof on ainoa Unisourcen omistama tytäryhtiö. Kilpailukieltolausekkeet (5) Toiminnasta luopumisen seurauksena kaikki alkuperäisiin sopimuksiin sisältyvät kilpailukieltolausekkeet ovat rauenneet. AUCS:n ja Unisourcen emoyhtiöiden välillä ei ole kilpailun kieltäviä sopimuksia. KPN, Swisscom ja Telia voivat kilpailla Unisourcen kanssa niin yritysten telemarkkinoilla kuin kaikilla muilla markkinoilla. Emoyhtiöt ilmoittavat olevansa kiinnostuneita Unisourcesta ainoastaan rahoituksen kannalta. Jakeluyksinoikeus (6) Eräiden Unisourcen tytäryhtiöiden ja sen osakkeenomistajien väliset jakelua koskevat yksinoikeussopimukset, jotka ovat päätöksen 97/780/EY kohteena, eivät enää ole ajankohtaisia, sillä kyseiset tytäryhtiöt on myyty tai niiden toiminta on lopetettu. C Toiminta markkinoilla (7) Kuten edellä mainitaan, päätöksessä 97/780/EY kuvailtu Unisourcen toiminta merkityksellisillä markkinoilla lakkaa lukuun ottamatta telealan lisäarvopalvelujen tarjontaa monikansallisille yritysasiakkaille AUCS:n/Infonetin kautta. (8) Kilpailutilannetta monikansallisille yritysasiakkaille tarjottavien telealan yleispalvelujen markkinoilla on arvioitu asiassa M.1741 "MCI WorldCom/Sprint" 21 päivänä helmikuuta 2000 tehdyssä komission päätöksessä(7). Vuoden 1999 tietojen mukaan AUCS:n/Infonetin osuus kyseisillä markkinoilla on 4-11 prosenttia. D Sääntelypuitteet (9) Tällä hetkellä sääntelytilanne on toinen kuin komission myöntäessä poikkeuksen Unisource-sopimuksille; yhteisön telemarkkinat on sittemmin vapautettu ja jokaisessa jäsenvaltiossa toimii kansallinen sääntelyviranomainen, jolla on laajat valtuudet puuttua kyseisten markkinoiden toimintaan. (10) Komissio katsoo, että vaikka KPN, Telia ja Swisscom ovat säilyttäneet suuret markkinaosuudet lähes kaikilla kotimaisilla telepalvelumarkkinoillaan, telealan kilpailu on nyt täysin vapautettu Alankomaissa ja Ruotsissa. Toisin kuin päätöstä 97/780/EY tehtäessä, näissä maissa sekä Sveitsissä kyseisillä markkinoilla on kilpailua (katso televiestinnän sääntelypaketin toteuttamisesta laadittu viides raportti(8). E Asianomaisten huomautukset (11) Asianomaiset kolmannet eivät toimittaneet huomautuksia vastauksena asetuksen N:o 17 19 artiklan 3 kohdan mukaiseen komission tiedonantoon. II OIKEUDELLINEN ARVIOINTI A EY:n perustamissopimuksen 81 artiklan 1 kohdan ja ETA-sopimuksen 53 artiklan 1 kohdan soveltaminen Unisourcen tekemiin sopimuksiin (12) Päätöksessä 97/780/EY todetaan, että Unisourcen tekemät sopimukset kuuluvat EY:n perustamissopimuksen 81 artiklan 1 kohdan ja ETA-sopimuksen 53 artiklan 1 kohdan soveltamisalaan. Vaikka kyseiset sopimukset säilyvät voimassa siihen asti, kunnes niiden voimassaolo päättyy normaalisti, osapuolet ovat ilmoittaneet komissiolle peruuttamattomasta päätöksestään lopettaa Unisourcen kautta hoidettu liitto siinä laajuudessa kuin se alun perin perustettiin. Lisäksi toiminnasta luopumisen on ilmoitettu olevan lopullista, minkä seurauksena Unisource-yhtymän toiminta päättyy. (13) Kyseisen päätöksen sekä toiminnasta luopumisen seurauksena komission päätöksessä 97/780/EY kuvailtuja Unisourcen toimintoja on supistettu huomattavasti. Kuten edellä on todettu, Unisource toimii markkinoilla ainoastaan AUCS:n/Infonetin kautta. Kaikki muut komission päätöksessä mainitut tytäryhtiöt on myyty. Telealan lisäarvopalvelujen tarjoamista lukuun ottamatta kaikki muu toiminta on lopetettu. Enää ei siis voida katsoa, että emoyhtiöiden omistuksessa on huomattava määrä telepalvelujen tarjoamiseen ja markkinointiin tarvittavaa varallisuutta, kuten päätöksen 97/780/EY johdanto-osan 75 kappaleessa todetaan. (14) Osapuolten mukaan Unisourcen ainoan jäljellä olevan tytäryhtiön AUCS:n tulot ovat vuoden 1999 tietojen perusteella alle 3 prosenttia sen kunkin emoyhtiön tuloista. Osapuolet aikovat rajoittaa Unisourcen ja sen emoyhtiöiden suhteet ainoastaan rahoitukseen. Unisourcen rakenteessa tapahtuneiden muutosten vuoksi päätöksessä 97/780/EY huomioon otettu riski, että emoyhtiöt yhdenmukaistavat kilpailukäyttäytymistään, vaikuttaa vähäiseltä. (15) Koska emoyhtiöt ovat lisäksi muuttaneet Unisource-yhteenliittymän alun perin suunniteltua toiminta-alaa, kukin emoyhtiö toimii itsenäisesti mainitussa komission päätöksessä luetelluilla merkityksellisillä markkinoilla. KPN, Swisscom ja Telia jopa kilpailevat AUCS:n/Infonetin kanssa monikansallisille yritysasiakkaille tarjottavien telealan yleispalvelujen markkinoilla. AUCS:n/Infonetin säilyminen itsenäisenä toimijana lisää kilpailua markkinoilla, joilla toimii maailmanlaajuisesti vain harvoja kilpailijoita(9). B EY:n perustamissopimuksen 81 artiklan 1 kohdan ja ETA-sopimuksen 53 artiklan 1 kohdan soveltaminen sopimusehtoihin (16) Komission päätöksessä mainitut sopimusehdot, jotka kyseisen päätöksen mukaan kuuluvat EY:n perustamissopimuksen 81 artiklan 1 kohdan ja ETA-sopimuksen 53 artiklan 1 kohdan soveltamisalaan, eivät ole enää voimassa. (17) Unisource toimii ainoastaan AUCS:n omistajana. Unisourcen ja sen emoyhtiöiden välillä ei ole AUCS:n tarjoamia palveluja koskevia kilpailukieltosopimuksia. KPN, Swisscom ja Telia voivat vapaasti kilpailla AUCS:n kanssa monikansallisille yritysasiakkaille tarjottavien telealan lisäarvopalvelujen markkinoilla. Esimerkkinä mainittakoon, että KPN on perustanut yhteisyrityksen (KPN Qwest), joka tarjoaa telealan yleispalveluja. Myös Swisscom ja Telia tarjoavat asiakkailleen vastaavia palveluja kilpaillen näin suoraan Unisourcen/AUCS:n kanssa. (18) Aikanaan tehdyt jakeluyksinoikeussopimukset eivät enää ole voimassa, eivätkä ne näin ollen vaikuta Euroopan talousalueen ja Sveitsin kilpailuedellytyksiin(10). Unisource ja sen osakkeenomistajat eivät ole tehneet AUCS:n tarjoamien palvelujen jakelua koskevia uusia yksinoikeussopimuksia. (19) Edellä esitetyn nojalla voidaan katsoa, etteivät Unisourcen tekemät sopimukset rajoita tuntuvasti kilpailua merkityksellisillä markkinoilla, ON TEHNYT TÄMÄN PÄÄTÖKSEN: 1 artikla Kumotaan päätös 97/780/EY ja korvataan se tällä päätöksellä. 2 artikla Komissiolla ei ole käytettävissään olevien tietojen perusteella aihetta toteuttaa lisätoimia EY:n perustamissopimuksen 81 artiklan 1 kohdan ja ETA-sopimuksen 53 artiklan 1 kohdan nojalla Koninklijke KPN NV:n, Swisscom AG:n ja Telia AB:n yhteisyrityksensä Unisourcen kautta harjoittaman yhteistyön laajuudesta. 3 artikla Tämä päätös on osoitettu seuraaville: 1. Koninklijke KPN NV Telecomplein 5 2516 CK Den Haag Netherlands 2. Telia AB Mårbackagatan 11 S - 12386 Farsta 3. Swisscom AG Lindenhofstrasse 1 CH - 3048 Worblaufen 4. Unisource NV "Transpolis" Polarisavenue 97 2137 JH Hoofddorp Netherlands Tehty Brysselissä 29 päivänä joulukuuta 2000. Komission puolesta Mario Monti Komission jäsen (1) EYVL 13, 21.2.1962, s. 204/62. (2) EYVL L 148, 15.6.1999, s. 5. (3) EYVL L 318, 20.11.1997, s. 1. (4) EYVL C 217, 29.7.2000, s. 35. (5) Saumattoman kansainvälisen lisäarvo-, ääni-, Internet- ja sanomaliikennepalvelun tarjoaminen Euroopassa toimiville monikansallisille yhtiöille. (6) EYVL C 328, 17.11.1999, s. 7. (7) Ks. lehdistötiedote IP/00/668. (8) KOM(1999) 537 lopullinen, 10.11.1999 - saatavana Internet-osoitteessa http://www.europa.eu.int./ispo. (9) Ks. asiassa M.1741 "MCI WorldCom/Sprint" 21 päivänä helmikuuta 2000 tehty komission päätös. (10) Ks. komission päätöksen 97/780/EY johdanto-osan 83 kappale.